বিডি ব্লগের সবচে’ উজ্জ্বল অংশ (ব্যক্তিগত বিবেচনায়) মন্তব্য বক্সটি। লেখককে লেখক হয়ে উঠতে এর মত নার্সিং সেন্টার আর হয় না। এ ধরনের আইডিয়ার জন্য ব্লগ কর্তৃপক্ষ প্রশংসা পাওয়ার যোগ্য। এখানে লেখক লেখকের বন্ধু- সমালোচক। বানান ভুল সংশোধন থেকে শুরু করে, বাক্যের গঠণ বিন্যাস, ভাষা রীতি, তথ্য- উপাত্তের সম্মিলন ঘটিয়ে একটি পোস্ট তৈরির যাবতীয় কলাকৌশল হাতে-কলমে শিখিয়ে দেয়া হয় অথবা শেখানোর প্রচেষ্টা চলে। যারা নবীন তাদের ভুল-ত্রুটিগুলো উপেক্ষা করা হয়, প্রশংসাসূচক উৎসাহ দেয়া হয়। অর্থাৎ নবীনকে যোগ্য করে তুলতে প্রবীণ যেন একটুও কার্পণ্য করেন না। বিপরীতে, যারা একটু পোক্ত-লেখক তাদের প্রতি তীর্যক বাণ, আলপিন দিয়ে পশ্চাৎদেশে খোঁচা মারা, যুক্তি-তর্কের মারপ্যাঁচ দিয়ে নাকানি-চুবানি ইত্যাদি পুরষ্কার হিসেবে মন্দ নয়। এ সব ছাড়া আবার তাদের লেখাটিও যেন ব্যঞ্জনাময় হয়ে ওঠে না। এই যে বৈরী ও বন্ধুসুলভ আচরণ বিডিব্লগের অলঙ্কার।